b'\n_START_ARTICLE_\nLia Koenig\n_START_SECTION_\nFamilia \xc8\x99i anii de tinere\xc8\x9be \xc3\xaen Rom\xc3\xa2nia\n_START_PARAGRAPH_\nLia Koenig s-a n\xc4\x83scut \xc3\xaen ora\xc8\x99ul Lodz, ca fiic\xc4\x83 unic\xc4\x83 a unui cuplu de actori evrei de limba idi\xc8\x99, care ajunser\xc4\x83 acolo \xc3\xaen turneu.  Mama ei, Dina K\xc3\xb6nig (1907-1964), n\xc4\x83scut\xc4\x83 \xc8\x99i ea la Lodz, a fost o actri\xc8\x9b\xc4\x83 apreciat\xc4\x83 pe scena teatrului idi\xc8\x99 din Polonia \xc8\x99i Rom\xc3\xa2nia. Tat\xc4\x83l, Josef Kamen sau Kamien (Stein; 1900-1942), n\xc4\x83scut la Wilno (Vilnius), a fost membru al renumitului ansamblu de teatru idi\xc8\x99 din Wilno, \xe2\x80\x9eDi Vilner Truppe\xe2\x80\x9d. El a jucat, \xc3\xaentre altele, \xc8\x99i \xc3\xaen rolul Zelig \xc8\x98or din filmul mut rom\xc3\xa2nesc \xe2\x80\x9eManasse\xe2\x80\x9d (1925) \xc3\xaen regia lui Jean Mihail._NEWLINE_\xc3\x8en 1939, c\xc3\xa2nd Germania nazist\xc4\x83 a invadat Polonia, Lia se afla cu mama ei la Cern\xc4\x83u\xc8\x9bi, unde au r\xc4\x83mas \xc8\x99i sub ocupa\xc8\x9bia sovietic\xc4\x83 \xc3\xaen anul 1940. O perioad\xc4\x83 de timp Lia a \xc3\xaenv\xc4\x83\xc8\x9bat la o \xc8\x99coal\xc4\x83 german\xc4\x83 din Cern\xc4\x83u\xc8\x9bi, apoi la o \xc8\x99coal\xc4\x83 sovietic\xc4\x83. \xc3\x8en acel an mama ei a fost angajat\xc4\x83 \xc3\xaen Basarabia, la Teatrul Evreiesc de Stat din Moldova, \xc3\xaenfiin\xc8\x9bat de sovietici \xc3\xaen Chi\xc8\x99in\xc4\x83ul recent ocupat, apoi \xc3\xaen iunie 1941 mama \xc8\x99i fiica au fost evacuate \xc3\xaempreun\xc4\x83 cu personalul teatrului, \xc3\xaen Uzbekistan, la Ta\xc8\x99kent \xc8\x99i apoi la Samarkand. \xc3\x8en timpul r\xc4\x83zboiului, Lia \xc8\x99i-a \xc3\xaenso\xc8\x9bit mama \xc3\xaen spectacolele sus\xc8\x9binute de aceasta \xc3\xaen fabrici, spitale \xc8\x99i unit\xc4\x83\xc8\x9bi militare sovietice. Dup\xc4\x83 ce Josef Kamien, care a suferit de grele complica\xc8\x9bii ale unui diabet, a murit la Uralsk, \xc3\xaen Kazahstan, \xc3\xaen anul 1942 , Dina Koenig s-a rec\xc4\x83s\xc4\x83torit cu actorul Isaac Havis (1911-1991), originar din Basarabia, \xc8\x99i, dup\xc4\x83 r\xc4\x83zboi, familia s-a transferat \xc3\xaen Rom\xc3\xa2nia. Dina Koenig a devenit membr\xc4\x83 a colectivului Teatrului Evreiesc de Stat din Bucure\xc8\x99ti.\n_START_SECTION_\nCariera teatral\xc4\x83\n_START_PARAGRAPH_\n\xc3\x8en ciuda \xc3\xaempotrivirii p\xc4\x83rin\xc8\x9bilor ei, dup\xc4\x83 ce a terminat liceul la Bucure\xc8\x99ti, Lia Koenig a ales \xc8\x99i ea cariera teatral\xc4\x83, cu \xc3\xaencurajarea viitorului ei so\xc8\x9b, Herman Stolper, \xc8\x99i a studiat la Institutul de Art\xc4\x83 Dramatic\xc4\x83 din Bucure\xc8\x99ti. Pe actorul, regizorul \xc8\x99i scriitorul Herman Stolper, cunoscut \xc3\xaen Israel ca Tzvi (Hershl) Stolper (1922-1998), originar din C\xc3\xa2mpulung Moldovenesc \xc8\x99i supravie\xc8\x9buitor al Transnistriei (Vapniarka), l-a cunoscut de la v\xc3\xa2rsta de 17 ani \xc8\x99i cei doi s-au c\xc4\x83s\xc4\x83torit \xc3\xaen 1950, \xc3\xaempotriva voin\xc8\x9bei p\xc4\x83rin\xc8\x9bilor ei._NEWLINE_De t\xc3\xa2n\xc4\x83r\xc4\x83 a jucat \xc8\x99i ea, ca \xc8\x99i mama ei, pe scena Teatrului Evreiesc de Stat din capitala Rom\xc3\xa2niei, unde primul ei regizor a fost George Ginel Teodorescu,  A studiat vreme de doi ani la Studioul de preg\xc4\x83tire actoriceasc\xc4\x83 al Teatrului Evreiesc de Stat din Bucuresti, av\xc3\xa2ndu-i ca profesori pe Beate Fredanov, Alexandru Fin\xc8\x9bi  \xc8\x99i al\xc8\x9bii. \xc3\x8entre altele, s-a distins \xc3\xaen rolurile Toinette din Bolnavul \xc3\xaenchipuit de Moliere (1953), Hava din spectacolul Tevie l\xc4\x83ptarul dup\xc4\x83 \xc8\x98alom Aleihem (1957), Katerina din Furtuna de Alexandr Ostrovski (1957) \xc8\x99i Anna Frank din spectacolul dup\xc4\x83 Jurnalul Annei Frank (1957, in regia lui George Teodorescu). Pentru acest din urm\xc4\x83 rol a fost premiat\xc4\x83 de Ministerul rom\xc3\xa2n al culturii.\n_START_SECTION_\nCariera artistic\xc4\x83 \xc3\xaen Israel\n_START_PARAGRAPH_\n\xc3\x8en anul 1961, la 32 ani, a emigrat \xc3\xaen Israel \xc3\xaempreun\xc4\x83 cu so\xc8\x9bul s\xc4\x83u, Herman Stolper. Dup\xc4\x83 \xc3\xaenv\xc4\x83\xc8\x9barea limbii ebraice, a fost primit\xc4\x83 de Yehoshua Bartonov \xc8\x99i Shimon Finkel \xc3\xaen ansamblul Teatrului na\xc8\x9bional Habima din Tel Aviv, unde joac\xc4\x83 f\xc4\x83r\xc4\x83 intrerupere de 55 ani. \xc8\x98i-a f\xc4\x83cut debutul pe scena ebraic\xc4\x83 \xc3\xaen anul 1962 \xc3\xaen piesa \xe2\x80\x9eDomnul Puntila \xc8\x99i sluga sa Matti\xe2\x80\x9d de Bertolt Brecht \xc3\xaen regia lui Shmuel Bunim, de asemenea s-a eviden\xc8\x9biat \xc3\xaen piesa lui Aharon Megged, \xe2\x80\x9eBereshit\xe2\x80\x9d  (Facerea), \xc3\xaen rolul Evei. Talentul ei a atras o larg\xc4\x83 apreciere, dar deplina recunoa\xc8\x99tere s-a produs mai ales \xc3\xaen anii 1970, c\xc3\xa2nd noul director al teatrului Habima, regizorul David Levin (fratele dramaturgului Hanoch Levin) , impresionat de calit\xc4\x83\xc8\x9bile actorice\xc8\x99ti multilaterale ale Liei Koenig, a distribuit-o \xc3\xaen dou\xc4\x83 roluri memorabile, \xc3\xaen Scaunele de Eugen Ionescu (1970), \xc8\x99i, respectiv, \xc3\xaen Mutter Courage de Brecht (1975). Ulterior lui Koenig i s-au \xc3\xaencredin\xc8\x9bat numeroase roluri principale \xc3\xaen piese din repertoriul clasic \xc8\x99i israelian modern, adesea roluri de femei mature sau v\xc3\xa2rstnice carismatice._NEWLINE_\xc3\x8entre numeroasele roluri \xc8\x99i piese \xc3\xaen care a jucat Lia Koenig, se pot aminti Naomi \xc3\xaen Kiddush de Allen Ginsberg (1976), Tzirel Horwitz \xc3\xaen Poveste simpl\xc4\x83 dup\xc4\x83 Shmuel Yosef Agnon(1979), Leitshe so\xc8\x9bia b\xc4\x83canului \xc3\xaen Makolet (B\xc4\x83c\xc4\x83nie) de Hillel Mittelpunkt (regia: Amit Gazit,(1982), de asemenea Filumena \xc3\xaen Actul de c\xc4\x83s\xc4\x83torie (Haktuba) de Ephraim Kishon, Mirale din Mirale Efros de Yakov Gordin (regia: Amit Gazit),The Subject Was Roses de Frank D. Gilroy (\xe2\x80\x9eDabri elay biprahim\xe2\x80\x9d, \xc3\xaen regia lui Albert Avraham Ni\xc3\xb1o) , Ann Sullivan \xc3\xaen The Miracle Worker  de William Gibson (\xc3\xaen traducere \xc3\xaen limba idi\xc8\x99, \xc3\xaen regia lui Tzvi Stolper)(1965), Mama din Mutter Courage  de Brecht (regia lui Tzvi Stolper, 1975 ),Filumena Marturano de Eduardo De Filippo (regia: Miki Gurevich), Liubov Andreevna \xc3\xaen Livada de vi\xc8\x99ini de Cehov,(\xc3\xaen regia lui Tzvi Stolper) (1988), Leviva Popocz \xc3\xaen Mlehet Hahaiym (Me\xc8\x99te\xc8\x99ugul vie\xc8\x9bii) de Hanoch Levin (1989),Claire Zachanessian din Vizita b\xc4\x83tr\xc3\xa2nei doamne de D\xc3\xbcrrenmatt, Bernarda din Casa Bernardei Alba (regia: Ilan Ronen) \xc8\x99i Mama din Nunta \xc3\xaens\xc3\xa2ngerat\xc4\x83 de Federico Garcia Lorca, Gertrud din Hamlet de Shakespeare, Magda din Ghid pentru vizitatori ai Var\xc8\x99oviei  de Mittelpunkt  (rol creat special pentru d\xc3\xa2nsa), Opal din To\xc8\x9bi o iubesc pe Opal de John Patrick (regia:Roni Pinkovich) , Stallerhof de Franz Xaver Kroetz, Aur de Yosef Bar Yosef (regia: Ofira Henig),  Miss Daisy \xc3\xaen Miss Daisy \xc8\x99i \xc8\x99oferul ei de Alfred Uhry (\xc3\xaen regia lui Itzik Weingarten),  , Charlotte \xc3\xaen Sonat\xc4\x83 de toamn\xc4\x83 de Ingmar Bergman (regia lui Itzik Weingarten) (2006),Sonia din Sonia Mushkat de Savion Liebrecht,Clubul v\xc4\x83duvelor vesele (Cemetery Club) de Ivan Menchell,(regia: Ilan Eldad),Quartet de Ronald Harwood (\xc3\xaen ebraic\xc4\x83: \xe2\x80\x9eYom Huledet le Giuseppe\xe2\x80\x9d) (\xc3\xaen regia lui Moshe Perlstein), Femeia A din  Trei femei \xc3\xaenalte de Edward Albee (\xc3\xaen regia lui Jack Messinger, 1997), Madame Rosa \xc3\xaen  Ai toat\xc4\x83 via\xc8\x9ba \xc3\xaenainte dup\xc4\x83 \xc3\x89mile Ajar (regia:Itzik Weingarten) \xc8\x99i spectacolele pentru un singur actor Stele f\xc4\x83r\xc4\x83 cer (prelucrare dup\xc4\x83 autori idi\xc8\x99 de Tzvi Stolper) \xc8\x99i Oscar \xc8\x99i tanti Roza de \xc3\x89ric \xc3\x89mmanuel Schmitt (\xc3\xaen regia lui I. Wingarten). _NEWLINE_\xc3\x8en anul 1999 dramaturgul israelian Hillel Mittelpunkt a scris special pentru Lia Koenig rolul Marga Weisberg din piesa sa \xe2\x80\x9eGhid turistic al Var\xc8\x99oviei\xe2\x80\x9d.  _NEWLINE_\xc3\x8en iunie 2013 Koenig a reluat acest rol, de data aceasta \xc3\xaen limba idis, \xc3\xaen cadrul ansamblului Teatrului Idi\xc8\x99pil din Tel Aviv._NEWLINE_\xc3\x8en se\xc4\x83tembrie 2014 la v\xc3\xa2rsta de 85 ani, Lia Koenig a interpretat pe scena Teatrului De Doelenzaal din Amsterdam scene \xc8\x99i c\xc3\xa2ntece in idi\xc8\x99 \xc8\x99i ebraic\xc4\x83, evoc\xc3\xa2nd principalele momente ale lungii sale cariere. _NEWLINE_\xc3\x8enc\xc4\x83 din anii 1960 Lia Koenig a realizat  mai multe spectacole, mai ales \xc3\xaen limba idi\xc8\x99, \xc3\xaen colaborare cu so\xc8\x9bul ei, Tzvi Stolper. Dup\xc4\x83 R\xc4\x83zboiul de \xc8\x98ase Zile din iunie 1967, cei doi au efectuat un timp turnee anuale interna\xc8\x9bionale, inclusiv \xc3\xaen America Latin\xc4\x83, unde existau \xc3\xaenc\xc4\x83 un mare num\xc4\x83r de vorbitori ai limbii idi\xc8\x99, ) \xc3\xaen Canada, Statele Unite, Belgia, Germania \xc8\x99i Anglia (la Festivalul de la Manchester).. Lia Koenig a jucat \xc3\xaen montajul \xe2\x80\x9eFun alten \xc8\x99tetl bis di naye heim\xe2\x80\x9d (\xe2\x80\x9eDe la vechiul \xc8\x99tetl \xc3\xaen patria cea nou\xc4\x83\xe2\x80\x9d), scris de so\xc8\x9bul ei, \xc8\x99i a cules succes \xc8\x99i \xc3\xaen seria de scenete \xc3\xaen limba idi\xc8\x99 "O pereche ideal\xc4\x83" (\xe2\x80\x9eA por fun Got\xe2\x80\x9d) scris\xc4\x83 tot de Stolper, \xc8\x99i jucat\xc4\x83 \xc3\xaempreun\xc4\x83 cu el. De asemenea a ap\xc4\x83rut adesea cu monoloage \xc8\x99i c\xc3\xa2ntece \xc3\xaen seri culturale \xc3\xaen limba idi\xc8\x99. Stolper a decedat \xc3\xaen anul 1998.\n_START_SECTION_\n\xc3\x8en cinematografie \xc8\x99i pe micul ecran\n_START_PARAGRAPH_\nDin anii 1970 Koenig a interpretat diverse roluri \xc3\xaen produc\xc8\x9bii israeliene de cinema \xc8\x99i televiziune._NEWLINE_Al\xc4\x83turi de actorul Shmuel Rodensky a jucat \xc3\xaen 1971 \xc3\xaen filmul \xe2\x80\x9eKatz \xc8\x99i Carasso\xe2\x80\x9d. \xc3\x8en 2013 \xc8\x99i-a f\xc4\x83cut debutul cinematografic interna\xc8\x9bional \xc3\xaen rolul lui Gertraud Nussbaum, supravie\xc8\x9buitoare a Holocaustului, \xc3\xaen co-produc\xc8\x9biaisraelo-germana \xe2\x80\x9eC\xc4\x83l\xc4\x83toria lui Hanna\xe2\x80\x9d \xc3\xaen regia Juliei von Heinz._NEWLINE_De asemenea ea a jucat, \xc3\xaentre altele, \xc3\xaen serialul de televiziune \xe2\x80\x9eAhava beshalehet\xe2\x80\x9d (O dragoste tomnatic\xc4\x83) pe canalul 1 al televiziunii israeliene._NEWLINE__NEWLINE_Lia Koenig locuie\xc8\x99te \xc3\xaen ora\xc8\x99ul Givataiym.'